Jñà xi̱ta̱ kiìko̱ kjòn‑ni ya̱ niꞌya‑la̱ Caifás jè Jesús skanda ijchòko̱ ya̱ ñánda̱ tíjna niꞌya masen‑la̱ ꞌtse̱ xi̱ta̱xá ítjòn ꞌtse̱ Roma.
Ijyeé tíꞌse i̱sén ko̱ jñà xi̱ta̱ judío mì kì ꞌjahaꞌsen ya̱ niꞌya masen,
nga̱ kijtsexkón ijo‑la̱ mé‑ni nga ma ko̱kje̱n‑ni a̱ꞌta ꞌtse̱ ꞌsí paxko̱.
ꞌKoa̱á ꞌsín kjomà‑ni jè Pilato ra xi̱ta̱xá ítjòn tíjna,
itjo nga kitsò‑la̱ jñà xi̱ta̱ kìi̱:
―¿Mé kjoa̱ ra fangi‑no jè xi̱ta̱ ra̱kìi̱?
Jñà xi̱ta̱ judío kiìchja̱‑ní kitsò:
―Mí‑la ta chjàn ji̱ i̱nchinìnga̱tsja‑laji̱n,
tsa mì mé jé tjín‑la̱.
Jè Pilato kitsó‑la̱:
―Tahíko̱o,
ko̱ jiòn tindajín‑la koni ꞌsín tíjna kjo̱téxoma tsa̱jiòn.
Tanga jñà xi̱ta̱ judío kitsó‑ní:
―Ngàji̱n‑ji̱n,
mì kì tjíꞌnde‑naji̱n nga taxki̱ si̱ꞌken‑ji̱n jngo xi̱ta̱.
ꞌKoa̱á ꞌsín ma‑ni nga itjasòn jñà ꞌén ra ijye kiìchja̱ Jesús ꞌkia̱ nga tsiꞌkéna̱jmí kóꞌsín ko̱maꞌtin ꞌkia̱ nga ki̱yá.
Jè Pilato india ꞌjahaꞌsen‑ni ya̱ niꞌya masen,
kiìchja̱‑la̱ Jesús kitsò‑la̱:
―¿A ji̱‑níi̱ jè xi̱ta̱xá ítjòn‑la̱ jñà xi̱ta̱ judío?
Jesús kitsó‑la̱:
―¿A ta kjo̱bítsjen tsa̱ji‑ní nga ko̱ꞌsín nga tjisi,
o̱ ra kjꞌií xi̱ta̱ tsiꞌkéna̱jmí‑li ra a̱ꞌta tsa̱ꞌa̱n?
Jè Pilato kiìchja̱ kitsò:
―Mì tsa xi̱ta̱ judío‑jiàa̱n ra ꞌa̱n.
Ti̱jñá‑ni xi̱ta̱ na̱xi̱ndá‑li ko̱ jñà xi̱ta̱ ítjòn‑la̱ na̱ꞌmì ra kàꞌfiìkó‑li nga ꞌa̱n kásínga̱tsja‑na ra ji̱.
¿Mé kjoa̱ ra kiꞌnì?
Kiìchja̱á Jesús kitsò:
―Mì tsa i̱ i̱sàꞌnde tjínè‑la̱ nga kotexóma.
Tsa ꞌkoa̱à‑la ꞌsín tjín,
ꞌse̱áa‑na xi̱ta̱ ra ska̱jàn‑tjì‑na mé‑ni nga mì ya̱ ko̱nga̱tsja‑na jñà xi̱ta̱ judío.
Tanga mì tsa i̱ tjínè‑la̱ nga kotexóma.
Jè Pilato india iskonangií‑la̱ nga kitsò‑la̱:
―¿A kja̱ xi̱ta̱xá ítjòn‑níi̱ ra ji̱?
ꞌKia̱á kitsò Jesús:
―Ji̱í ra ko̱si nga xi̱ta̱xá ítjòn‑ná.
ꞌA̱n kií xá kitsin‑naa̱ ko̱ kií xá ꞌjíi̱‑na i̱ i̱sàꞌnde nga ko̱ꞌsín ꞌkena̱jmíya kóꞌsín nga tjín ra ngi kjo̱hixi̱.
Ko̱ ngaꞌtsì jñà xi̱ta̱ ra a̱ꞌta ꞌtse̱ kjo̱hixi̱ fìꞌta‑la̱,
ꞌnchré‑ní ngaꞌtsì jñà ꞌén ra ꞌa̱n chjàa̱.
Jè Pilato kitsó‑ní:
―¿Mé ra ꞌmì kjo̱hixi̱?
ꞌKia̱ nga ijye ko̱ꞌsín iskonangi jè Pilato,
ꞌkia̱á itjo nga tsakáko̱ jñà xi̱ta̱ judío nga kitsò‑la̱:
―Ni̱mé jé ra sakó‑na nga a̱ꞌta ꞌtse̱ xi̱ta̱ ra̱kìi̱.
Tanga ꞌkoa̱á ꞌsín ꞌya jiòn ꞌkia̱ nga bitjo ꞌsí paxko̱ nga níkíjnandi̱í jngo‑no xi̱ta̱ ra tísíkjiín kjo̱hiꞌin nga tíjnaya nda̱yá.
¿ꞌNdi̱ ꞌndi̱ a mején‑nájiòn nga jè síkíjnandi̱í‑na jè Xi̱ta̱xá Ítjòn‑la̱ xi̱ta̱ judío?
Ngaꞌtsì jñà xi̱ta̱ ꞌñó kiìchja̱ india‑ni nga kitsò:
―Majìn‑naji̱n nga jé Jesús katijnandi̱í‑ni,
jé mejèn‑naji̱n nga jè Barrabás katijnandi̱í‑ni.
Ko̱ jè xi̱ta̱ ra ꞌmì Barrabás xi̱ta̱ chijé‑ní.